Hallituksen esitys: "Hintaerot lähialueisiin nähden ovat suuret. Tupakan salakuljetus on Suomessa kansainvälisten toimijoiden organisoimaa ja suuret hintaerot voivat lisätä sitä herkästi"

Tupakoitsijoilta kerätään kohta veroina miljardi euroa vuodessa.

Juha Sipilän (kesk) hallituksen esitys tupakkaveron nostamisesta tuli eduskunnan käsittelyyn torstaina (IL 20.9.). Nyt jo päätettyjen ja putkessa olevien veronkorotusten jälkeen tupakka-askin hinta nousee vuoden 2019 aikana arviolta 7,91 euroon.

Veronkorotusten myötä valtion tupakasta keräämät verot ylittävät todennäköisesti jo ensi vuonna miljardi euroa.

Mutta toimiiko rahastusautomaatti, kun tupakka-askin hinta alkaa hipoa 8 euroa?

Hallituksen lakiesityksessä todetaan, että kotimaisten tupakkatuotteiden hintojen nousu luo helposti kannustimia sekä verovapaalle matkustajatuonnille että salakuljetukselle ja muulle verotuksen ulkopuolelle jäävälle harmaatuonnille.

- Tupakkatuotteiden hintaerot lähialueisiin nähden ovat suuret. Toistaiseksi tilastoimaton eli Suomessa verottamattomien tupakkatuotteiden kulutus on kuitenkin ollut suhteellisen vakaata, lakiesityksessä kirjoitetaan.

Virossa 3,10 euroa, Venäjällä 1,00-1,40 euroa

Esitykseen on kirjattu erilaisia hintaesimerkkejä vuoden 2016 tilanteen mukaan. Kun tupakka-askin keskimääräinen hinta Suomessa oli 6,10 euroa, niin Virossa keskihintainen savukeaski maksoi 3,10 euroa. Itärajan takana Venäjällä tupakka-askin kerrotaan maksaneen 1,00-1,40 euroa.

Suomessa myydään myös salakuljetettua tupakkaa. Sen hinta katukaupassa 2016 oli hallituksen esityksen mukaan 2,50-3,00 euroa.

Lakiesityksessä sanotaan savukkeiden tilastoimattoman kulutuksen olleen " noin 14-16 prosenttia kokonaiskulutuksesta vuonna 2016.

- Savukkeiden kokonaiskulutuksen on arvioitu olleen noin 4,7 miljardia savuketta, josta matkustajatuonnin osuus oli noin 11 prosenttia ja salakuljetettujen savukkeiden osuus 3-5 prosenttia. Lisäksi savukkeiden ostot Internetissä muodostavat noin puoli prosenttia kokonaiskulutuksesta.

Esityksessä viitataan haastattelututkimuksiin, joiden perusteella on laskettu, että matkustajat toivat 2016 ulkomaanmatkoilta noin 508 miljoonaa savuketta vuonna 2016.

- Tuotujen savukkeiden määrä laski edellisvuoteen verrattuna noin 16 prosenttia. Matkustajien mukanaan tuomien tupakkatuotteiden määrä on pysynyt suhteellisen vakaana viime vuosina veronkorotuksista huolimatta. Yli puolet vuonna 2016 tuoduista savukkeista oli ostettu Virosta tai laivan myymälästä.

Ulkomaisten liigojen toimintaa

Hallituksen esityksen mukaan matkustajatuontia hillitsee tupakkalain varoitusmerkintöihin perustuva rajoitus, jonka mukaan matkustaja saa tuoda mukanaan Suomeen ainoastaan 200 kappaletta sellaisia savukkeita, joissa ei ole suomen- ja ruotsinkielisiä varoitusmerkintöjä.

Lisäksi tupakkatuotteiden maahantuontia rajoittaa se, että ETA-alueen ulkopuolelta tupakkatuotteita saa tuoda mukanaan vain yli 24 tuntia kestävältä matkalta.

Myös savukkeiden salakuljetuksen arvioidaan olevan tällä hetkellä hallinnassa, mutta potentiaali salakuljetuksen lisääntymiseen on olemassa.

- Tupakan salakuljetus on Suomessa kansainvälisten toimijoiden organisoimaa ja suuret hintaerot voivat lisätä sitä herkästi. Toisin kuin monessa muussa Euroopan maassa, yleisesti katsotaan, että Suomeen tulee väärennettyjä savukkeita hyvin vähän, hallituksen lakiesityksessä todetaan.

Hallituksen esitys eduskunnalle laiksi tupakkaverosta annetun lain muuttamisesta liittyy valtion vuoden 2018 talousarvioesitykseen ja on tarkoitettu käsiteltäväksi sen yhteydessä. Lain on tarkoitus tulla voimaan ensi vuoden alusta.